RBF ยันสหรัฐฯตัดสิทธิ์ GSP ไม่กระทบธุรกิจ พร้อมบริหาร Supply Chain ผู้ประกอบการใน-ตปท.
RBF ยันสหรัฐตัดสิทธิ์ GSP ไม่กระทบธุรกิจ พร้อมบริหาร Supply Chain ผู้ประกอบการใน-ตปท.
RBF ยันสหรัฐตัดสิทธิ์ GSP ไม่กระทบธุรกิจ พร้อมบริหาร Supply Chain ผู้ประกอบการใน-ตปท.
28 ต.ค. 2562

พ.ต.พญ.จัณจิดา รัตนภูมิภิญโญ กรรมการ บริษัท อาร์ แอนด์ บี ฟู้ด  ซัพพลาย จำกัด (มหาชน) หรือ RBF เปิดเผยว่า จากกรณีที่ประเทศสหรัฐอเมริการะงับการให้สิทธิทางภาษี (ศุลกากร) สินค้าส่งออกบางประเภทจากประเทศไทยนั้น ทางบริษัทคาดว่าจะส่งผลกระทบต่อธุรกิจน้อย เนื่องจากสินค้าที่ส่งออกโดยตรงไปยังประเทศสหรัฐอเมริกาของบริษัทอยู่ในกลุ่มอาหารแช่แข็งและอบแห้ง ซึ่งในปี 2561 มีมูลค่ารวมอยู่ที่ประมาณ 5 ล้านบาทหรือคิดเป็น 0.2% ของยอดขายทั้งหมดของปี 2561 ที่อยู่ประมาณ 2,700  ล้านบาท
ขณะเดียวกันการส่งออกทางอ้อมซึ่งอยู่ในกลุ่มแป้งและซอส ที่บริษัทส่งเข้าโรงงานกลุ่มอาหารแช่แข็งนั้นส่วนมากผู้ประกอบการไม่ได้ส่งออกไปขายที่ประเทศสหรัฐอเมริกา เพราะราคาขายของประเทศไทยสูงกว่าเมื่อเปรียบเทียบกับราคาขายของประเทศเวียดนามและอินโดนีเซีย ทำให้ทางประเทศสหรัฐอเมริกาได้ไปซื้ออาหารแช่แข็งจากทั้งสองประเทศมาได้ซักระยะหนึ่งแล้ว
“ทางสหรัฐฯ เค้าซื้อ Frozen Seafood จากประเทศไทยน้อย เนื่องจากราคาขายเราแพงกว่าของประเทศอินโดนีเซียและประเทศเวียดนาม แม้ทางสหรัฐฯจะไปซื้อจากทั้งสองประเทศนี้ RBFก็ยังเป็นผู้ขายสินค้าให้กับผู้ประกอบการทั้งสองประเทศนี้อยู่ดี นอกจากนี้เรายังได้เริ่มพูดคุยกับลูกค้าปลายทางที่ประเทศสหรัฐอเมริกาที่ซื้อของจากโรงงานที่ประเทศไทยว่าหากมีการย้ายฐานการผลิต ก็น่าจะไปลงที่ประเทศเวียดนามและอินโดนีเซียมากที่สุด ซึ่งเราได้เตรียมการความพร้อมเรื่องสูตรและการทดลองผลิตไว้แล้ว ทั้งนี้ก็เพื่อบริษัทจะสามารถบริหาร Supply Chain ให้ลูกค้าต่อได้ทันทีหากลูกค้าต้องการ” พ.ต.พญ.จัณจิดา กล่าว
ทั้งนี้ บริษัทแบ่งกลุ่มผลิตภัณฑ์ออกเป็น 6 กลุ่ม คือ กลุ่มวัตถุแต่งกลิ่นและรส และสีผสมอาหาร กลุ่มแป้งและซอส กลุ่มผลิตภัณฑ์อบแห้ง  กลุ่มผลิตภัณฑ์อาหารแช่แข็ง กลุ่มบรรจุภัณฑ์พลาสติก และกลุ่มผลิตภัณฑ์ซื้อมาเพื่อจำหน่าย